LV Eiropas Savienības Oficiālais Vēstnesis C 271/20

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 271/11

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“FASOLA KORCZYŃSKA”

EK Nr.: PL-PGI-0005-0613-07.06.2007

AĢIN ( X ) ACVN ( )

1. Nosaukums:

“Fasola korczyńska”

2. Dalībvalsts vai trešā valsts:

Polija

3. Lauksaimniecības produkta vai pārtikas produkta apraksts:

3.1. Produkta veids (kā II pielikumā):

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Ar nosaukumu “Fasola korczyńska” drīkst pārdot tikai lietošanai pārtikā paredzētas kaltētas daudzziedu pupiņu (Phaseolus coccineus) sēklas, kas izaudzētas no vietējās “Jaś Karłowy” populācijas eksemplāriem.

Fizikālās īpašības

— krāsa balta, tipiska veselīgām sēklām,

— sēklas lielas vai ļoti lielas – no 60 līdz 90 sēklām 100 gramos pupiņu, garums ne mazāks par 18 mm un platums ne mazāks par 10 mm,

— sēklām ļoti plāns apvalks,

— smarža – dabiska, tipiska, bez pelējuma, iepuvumiem un neraksturīgas smaržas,

— sēklas tīras, veselas, veselīga izskata, nogatavojušās, labi veidotas, sausas, bez netīrumiem, nav sačokurojušās, bez kukaiņu izgrauzumiem, bez bīstamu slimību pazīmēm, turklāt, mainoties temperatūrai, sēklu kvalitāte nepasliktinās un tās nesadīgst.

Ķīmiskās īpašības

— mitrums ne lielāks par 18 %,

— olbaltumvielu saturs ne mazāks par 22 %.

Organoleptiskās un kulinārās īpašības

— ļoti maiga, patīkama garša bez rūgtuma piegaršas,

— vārīšanās ilgums nepārsniedz 40 min.,

— sēklas vārot neizjūk, un tām nav miltainas konsistences.

Minimālās prasības attiecībā uz pupiņām pirms iepakošanas

a) šķeltu pupiņu (puse no veselas pupiņas) daudzums nepārsniedz 0,1 %;

b) sačokurojušos pupiņu daudzums nepārsniedz 0,1 %;

c) pieļaujamais svešķermeņu daudzums – līdz 0,05 % (augsnes paliekas – ne vairāk par 0,02 %);

d) iepuvušas un sapelējušas pupiņas – ne vairāk par 0,2 %;

e) citas krāsas pupiņu piejaukums – ne vairāk par 0,6 %.

Taču kopā pupiņu, kas neatbilst norādītajām prasībām, nedrīkst būt vairāk par 1,05 % no kopējās masas.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Visiem “Fasola korczyńska” ražošanas posmiem jānotiek 4. punktā norādītajā ģeogrāfiskajā apgabalā. Kultūras jāaudzē kviešu un biešu audzēšanai piemērotās I, II vai III klases sārmainās augsnēs. Pirms šīm pupiņām augu sekā nedrīkst būt tauriņziežu dzimtas kultūraugu un zālaugu. Atstatumam starp augiem jābūt vismaz 25 cm. Atstatums starp rindām nedrīkst būt mazāks par 55 cm. Drīkst izmantot tikai Instytut Ochrony Roślin (Augu aizsardzības institūta) atļautos ķīmiskos līdzekļus. Pupiņas novāc, nogriežot visu augu. Pēc augu nogriešanas tie jāžāvē uz koka pastatņiem (zārdiem). Tās ir minētajā ģeogrāfiskajā apgabalā ražotāju izgatavotas ažūras koka konstrukcijas. Pupiņas drīkst žāvēt tikai dabīgā veidā labi vēdināmā vietā svaigā gaisā. Pupiņu žāvēšanas periods ir atkarīgs no attiecīgajā gadā noteicošajiem laika apstākļiem, un atbilstoša kulšanas termiņa izvēle ir atkarīga no vietējo ražotāju prasmes un pieredzes. Izžāvētās pupiņas kuļ ar kombainiem, izmantojot sietus ar attiecīga diametra caurumiem. Izkultās pupiņas jāpārlasa, lai atdalītu bojātās vai deformētās pupiņas. Pupiņas pārlasa ar rokām. No viena kultūras hektāra nevar novākt vairāk par divām tonnām pupiņu. Pārlasītās pupiņas var vēl apžāvēt. Pupiņas jāuzglabā tīrās, sausās, labi vēdināmās telpās bez kaitēkļiem un svešām smakām.

3.6. Īpaši noteikumi griešanai, rīvēšanai, iepakošanai u. c.:

—

3.7. Īpaši noteikumi marķēšanai:

—

4. Precīza ģeogrāfiskā apgabala definīcija:

“Fasola korczyńska” var audzēt Sventokšiskas (Świętokrzyskie) vojevodistē Busko apriņķa Nowy Korczyn, Wiślica, Solec Zdrój un Pacanów pašvaldības teritorijās un Kazimežas apriņķa Opatowiec pašvaldības teritorijā.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

“Fasola korczyńska” ražošanas apgabals atrodas Nidas baseina makroreģiona dienvidu daļā un Vislas zemienē. Šis apgabals plešas gar Nidas ieleju, bet tā dienvidu daļa atrodas pie Nidas ietekas Vislā.

Šis apgabals atrodas plašā zemienē starp Krakovas-Čenstohovas augstieni un Keļces-Sandomežas augstieni. Šīs augstienes veido dabīgu barjeru, kas aizsargā šo reģionu, tāpēc šeit valda maigāki laika apstākļi nekā blakus teritorijās. Minēto ģeogrāfisko apgabalu raksturo atšķirība starp relatīvajiem augstumiem, kas pārsniedz 50 m. Reljefa veidojums būtiski ietekmē vējus šajā teritorijā. Pārsvarā ir ļoti lēni vēji ar ātrumu līdz 5 m/sek. Stipri vēji ar ātrumu virs 10 m/sek. ir ļoti reti, un parasti tie pūš ziemā. Vidējais izsauļojums šajā teritorijā ir ap 6 stundām dienā un ir viens no augstākajiem visā Sventokšiskas vojevodistē. Apgabalam tāpat raksturīgs attīstīts irigācijas un drenāžas tīkls, kurā izmanto Vislas un Nidas upes resursus, kā arī augsts gruntsūdeņu līmenis. Vidējais gada relatīvais gaisa mitrums šajā apgabalā ir ap 79 %. Šīm apgabalam raksturīgs arī ierobežots nokrišņu daudzums, ar ko tas ievērojami atšķiras no kaimiņu apgabaliem. Nokrišņu daudzums gadā šeit ir mazāks par 550 mm. Augsne šajā apgabalā atšķiras ar pH līmeni, kas ir no 6,0 līdz 6,8. Veģetācijas periods ir apmēram 214 dienas.

5.2. Produkta specifika:

“Fasola korczyńska” sēklām ir raksturīgs plāns apvalks un augsta uzturvērtība (relatīvi īss vārīšanās laiks, maiga konsistence bez miltainas pēcgaršas) un labas sensoriskās īpašības (jūtama salda garša).

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

“Fasola korczyńska” unikalitātes pamatā ir raksturīgās īpašības, kādas tās ieguvušas specifisko 4. punktā norādītā ģeogrāfiskā apgabala faktoru ietekmē, un reputācija. 5.1. punktā aprakstītie dabas faktori, it sevišķi maigie vēji, labais izsauļojums, salīdzinoši nelielais nokrišņu daudzums, augsnes reakcija, kas ir tuva neitrālai, veicina pupiņu audzēšanu, kas apvienojumā ar cilvēku prasmi, žāvējot izaudzēto ražu uz zārdiem un izraugoties kulšanai piemērotāko laiku, ļauj iegūt galaproduktu, kas atšķiras ar īpašībām, kuras aprakstītas 5.2. punktā. Vietējo ražotāju prasme, kas attiecas galvenokārt uz pupiņu žāvēšanu svaigā gaisā, izmantojot īpaši šim nolūkam izveidotu stelāžu–zārdu konstrukciju, ko sauc arī par kozły, kura ļauj ļoti efektīvi vēdināt visas žāvējamo pupiņu daļas, apvienojumā ar laika apstākļiem, kādi valda augu žāvēšanas periodā, īpaši tādi kā lielais izsauļojums, nelielais nokrišņu daudzums un piemērotie vēja apstākļi, ļauj iegūt galaproduktu ar augstiem kvalitātes rādītājiem un īpaši labvēlīgi ietekmē “Fasola korczyńska” plānā apvalka veidošanos.

“Fasola korczyńska” augsto kvalitāti īpaši apstiprina sensoriskie pētījumi, kas apliecina šo pupiņu pārākumu garšas un smaržas, struktūras un konsistences, kā arī saīsinātā pagatavošanas laika ziņā salīdzinājumā ar citu ģeogrāfisko apgabalu izcelsmes pupiņām. Turklāt aprakstītajā apgabalā cilvēki apguvuši specifiskas iemaņas, kas cita starpā izpaužas īpašas audzēšanas un apstrādes metodes ieviešanā (piemēram, sēšana pirms 8. maija) un šī produkta iegūšanā (piemēram, speciālie zārdi augu žāvēšanai).

“Fasola korczyńska” audzēšanas tradīcija minētajā reģionā ir ļoti ilga. Pupiņu ražošanas attīstība Novi Korčinā un apkārtnē ir saistīta ar Nidas upes pārplūšanu XX gadsimta 50. gadu beigās. Šie plūdi iznīcināja esošās citu kultūru audzes. Pārplūdušajās teritorijās sāka audzēt pupas. Vispopulārākās pupiņu šķirnes šajā apgabalā bija daudzziedu pupiņu “Jaś Karłowy” šķirņu grupa. Apstākļi bija ļoti labvēlīgi šo šķirņu audzēšanai, šeit ieguva tik spēcīgus pupiņu paraugus ar iepriekš norādītajām specifiskajām īpašībām, ka tās sāka saukt par “Fasolą korczyńską”. Ģeogrāfiskā norāde izmantota, lai norādītu un pasvītrotu specifisko kvalitāti. Šā kultūrauga audzēšana lielā koncentrācijā ir turpinājusies līdz mūsu dienām. 1999. gadā no aptuveni 2 500 ha, kuros valsts teritorijā tiek audzētas “Jaś Karłowy” populācijas pupiņas, līdz 2 375 ha platības atradās 4. punktā norādītajā apgabalā, kas ir 95 % no kopējās šai kultūrai atvēlētās platības.

Saglabājušies arī daudzi XX gadsimta sešdesmito un septiņdesmito gadu dokumenti, kas attiecas uz “Fasola korczyńska” un liecina par pupiņu audzēšanu šajā teritorijā un to pārdošanas, kreditēšanas un apdrošināšanas principiem. Šie dokumenti apliecina, ka pupiņu ražošana šajā apgabalā bijusi labi organizēta un attīstīta.

Par “Fasola korczyńska” labo slavu liecina arī fakts, ka tās ar panākumiem pārdod ārpus valsts robežām. Vienai no lielākajām firmām, kas nodarbojas ar “Fasola korczyńska” tirdzniecību šajā apgabalā, eksporta apjomi 1994.–2006. gadā svārstījās no 250 līdz 500 tonnām gadā. Jāatgādina arī tas, ka cenas, par kādām pārdod “Fasola korczyńska”, vidēji par 30 % pārsniedz cenas par šīs pašas šķirnes pupiņām, kuru izcelsme ir ārpus 4. punktā norādītā apgabala.

Par “Fasola korczyńska” labo slavu un tās nozīmi vietējā sabiedrībā liecina arī daudzie raksti presē, piemēram, “Najlepszy świętokrzyski produkt regionalny”, “Potem ćmaga” un “Mamy patent na fasolę”, kas publicēti nedēļas laikrakstā Tygodnik Ponidzia, kā arī “Polskie smaki na Praskiej Giełdzie po raz trzeci”, divnedēļu laikrakstā Agro Serwis 2007. gadā. “Fasola korczyńska” pieminēta arī 1991. gada janvāra bērnu uzveduma scenārijā “Szopki po Parchocku”.

Augstā kvalitāte, maigā garša un ļoti labie audzēšanas apstākļi ir veicinājuši “Fasola korczyńska” popularitātes celšanu. Produkta popularitāti un labo reputāciju apliecina atzinība, kādu šis produkts saņēmis, tostarp 2004. gadā saņemtā pirmā balva “Perła” Polijas mēroga konkursā “Nasze Kulinarne Dziedzictwo”.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

http://www.minrol.gov.pl/DesktopDefault.aspx?TabOrgId=1620&LangId=0